DTAC ร่วง 1.59% สวนภาวะตลาดฯ โบรกฯชี้เป็นลบหลังสนช.คว่ำการคัดเลือกบอร์ดกสทช.ชุดใหม่
DTAC ร่วง 1.59% สวนภาวะตลาดฯ โบรกฯชี้เป็นลบหลังสนช.คว่ำการคัดเลือกบอร์ดกสทช.ชุดใหม่ โดย ณ เวลา 10.18 น. อยู่ที่ระดับ 46.50 บาท ลบ 0.75 บาท หรือ 1.59% ด้วยมูลค่าซื้อขาย 76.83 ล้านบาท
20 เม.ย. 2561

ผู้สื่อข่าวรายงานว่า บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 10.18 น. อยู่ที่ระดับ 46.50 บาท ลบ 0.75 บาท หรือ 1.59% ด้วยมูลค่าซื้อขาย 76.83 ล้านบาท ราคาหุ้นร่วงสวนภาวะตลาดโดย ณ เวลา 10.22 น. ดัชนีอยู่ที่ระดับ 1,796.24 จุด บวก 1.30 บาท หรือ 0.07% ด้วยมูลค่าซื้อขาย 11,134.81 ล้านบาท

บล.ดีบีเอส วิคเคอร์ส ระบุในบทวิเคราะห์ว่าวานนี้(19เม.ย.) สื่อสาร: สนช.ลงมติไม่คัดเลือกกสทช. ชุดใหม่ หลังพบผู้ที่ถูกเสนอรายชื่อ10 คน คุณสมบัติไม่เหมาะสม ทำให้กระบวนการพิจารณาไม่เข้าหลักเกณฑ์ ต้องเริ่มสรรหาใหม่อีกรอบ ด้าน”ฐากร”เตรียมถกบอร์ดรักษาการ 23 เม.ย.เดินหน้าประมูลคลื่นฯ 1800 ต่อหรือไม่ ขณะนักวิชาการโทรคมชี้กระทบประมูลคลื่น เยียวยาทีวีดิจิทัล มือถือ (กรุงเทพธุรกิจ)
ผลกระทบ: เป็นลบ ความไม่สำเร็จก็จะทำให้เกิดความไม่แน่นอนกับกลุ่มโทรศัพท์เคลื่อนที่ เพราะจะไม่มีความชัดเจนของระยะเวลาในการประมูลคลื่น 1800 MHz ส่วนหลักทรัพย์ที่มีความเสี่ยงที่สุดคือ DTAC เพราะสัมปทาน 1800 MHz จะหมดลง ก.ย.61 นี้ หากพลาดการประมูลในอนาคต ก็จะกระทบคุณภาพการให้บริการได้ หรืออาจไม่ได้รับผลตอบแทนในช่วงเยียวยาผู้ใช้บริการ ในช่วงมีการเลื่อนประมูลออกไป แต่ที่น่าแปลกใจคือ ราคาหุ้น DTAC วานนี้ปรับตัวขึ้นถึง 5% วันนี้จึงอาจต้องระมัดระวังแรงขายทำกำไร สำหรับคำแนะนำคือ ถือ ที่ราคาพื้นฐาน 46.00 บาท
บล.ฟินันเซีย ไซรัส ระบุในบทวิเคราะห์ว่าวานนี้(19เม.ย.)ที่ประชุมสนช. คว่ำการคัดเลือกบอร์ดกสทช.  เพราะคุณสมบัติผู้เข้ารับการสรรหาเกือบ 10 คน ขัดต่อกฎหมายเกี่ยวกับการถือหุ้นกิจการสื่อ เรามองเป็น Sentiment เชิงลบ เพราะจะทำให้โครงการต่างๆอาจล่าช้า โดยเฉพาะ DTAC ที่ถูกกระทบมากที่สุดหากต้องเลื่อนประมูลคลื่น ตรงข้ามกับ TRUE และ ADVANC ที่ไม่กระทบจากคลื่นในมือที่มีเพียงพอ